KOMISSION TÄYTÄNTÖÖNPANOASETUS (EU) 2022/1404,

annettu 16 päivänä elokuuta 2022,

täytäntöönpanoasetuksen (EU) 2018/2019 muuttamisesta siltä osin kuin on kyse tietyistä Turkista peräisin olevista Lonicera L. -suvun istutettaviksi tarkoitetuista kasveista ja tietyistä Moldovasta peräisin olevista Malus domestica -lajin istutettaviksi tarkoitetuista kasveista

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kasvintuhoojien vastaisista suojatoimenpiteistä, Euroopan parlamentin ja neuvoston asetusten (EU) N:o 228/2013, (EU) N:o 652/2014 ja (EU) N:o 1143/2014 muuttamisesta sekä neuvoston direktiivien 69/464/ETY, 74/647/ETY, 93/85/ETY, 98/57/EY, 2000/29/EY, 2006/91/EY ja 2007/33/EY kumoamisesta 26 päivänä lokakuuta 2016 annetun Euroopan parlamentin ja neuvoston asetuksen (EU) 2016/2031 (1) ja erityisesti sen 42 artiklan 4 kohdan ensimmäisen alakohdan,

sekä katsoo seuraavaa:

(1) Komission täytäntöönpanoasetuksessa (EU) 2018/2019 (2) vahvistetaan alustavan riskinarvioinnin perusteella luettelo vakavan riskin kasveista, kasvituotteista ja muista tavaroista.

(2) Komission täytäntöönpanoasetuksessa (EU) 2018/2018 (3) vahvistetaan erityiset säännöt menettelystä, jota on noudatettava asetuksen (EU) 2016/2031 42 artiklan 4 kohdassa tarkoitetun riskinarvioinnin tekemiseksi vakavan riskin kasveille, kasvituotteille ja muille tavaroille.

(3) Alustavan arvioinnin perusteella täytäntöönpanoasetuksen (EU) 2018/2019 liitteeseen sisällytettiin vakavan riskin kasveina 34 istutettaviksi tarkoitettujen kasvien sukua sekä yksi laji, jotka ovat peräisin kolmansista maista. Näihin kuuluvat myös suvut Lonicera L. ja Malus Mill.

(4) Turkki toimitti 27 päivänä marraskuuta 2019 komissiolle pyynnön, joka koski kahden, kolmen ja neljän vuoden ikäisten juurrutettujen Lonicera x bella-, Lonicera caprifolium-, Lonicera caucasica-, Lonicera etrusca-, Lonicera fragrantissima-, Lonicera hellenica-, Lonicera japonica-, Lonicera ligustrina-, Lonicera sempervirens- ja Lonicera tatarica -lajien, jäljempänä ’määritellyt Lonicera-lajit’, istutettaviksi tarkoitettujen, ruukutettujen kasvien vientiä unioniin. Pyynnön tueksi esitettiin asiaa koskevat tekniset asiakirjat.

(5) Euroopan elintarviketurvallisuusviranomainen, jäljempänä ’elintarviketurvallisuusviranomainen’, antoi 25 päivänä marraskuuta 2021 tieteellisen lausunnon (4) Turkista peräisin oleviin määriteltyjen Lonicera-lajien istutettaviksi tarkoitettuihin ruukutettuihin kasveihin liittyvästä hyödykkeen riskinarvioinnista. Tieteellinen lausunto kattaa enintään neljän vuoden ikäisten määriteltyjen Lonicera-lajien istutettaviksi tarkoitettujen ruukutettujen kasvien riskinarvioinnin. Elintarviketurvallisuusviranomainen katsoi, että Lopholeucaspis japonica, Meloidogyne chitwoodi ja Bemisia tabaci (eurooppalaiset populaatiot) ovat asianomaisten istutettaviksi tarkoitettujen kasvien kannalta merkityksellisiä tuhoojia, ja arvioi asiakirja-aineistossa kyseisten tuhoojien osalta kuvatut riskinvähentämistoimenpiteet sekä sen, millä todennäköisyydellä kasvit ovat kyseisistä tuhoojista vapaita. Lopholeucaspis japonica ja Meloidogyne chitwoodi luetellaan unionikaranteenituhoojina komission täytäntöönpanoasetuksen (EU) 2019/2072 (5) liitteessä II, ja Bemisia tabaci (eurooppalaiset populaatiot) on kyseisen täytäntöönpanoasetuksen liitteessä III vahvistettu suoja-aluekaranteenituhooja.

(6) Moldova toimitti 4 päivänä maaliskuuta 2020 komissiolle pyynnön, joka koski yhden, kahden tai kolmen vuoden ikäisten Malus domestica -lajin paljasjuuristen, vartettujen, lepotilassa olevien, lehdettömien istutettaviksi tarkoitettujen kasvien vientiä unioniin. Pyynnön tueksi esitettiin asiaa koskevat tekniset asiakirjat.

(7) Elintarviketurvallisuusviranomainen antoi 22 päivänä helmikuuta 2022 tieteellisen lausunnon (6) Moldovasta peräisin oleviin Malus domestica -lajin istutettaviksi tarkoitettuihin vartettuihin kasveihin liittyvästä hyödykkeen riskinarvioinnista. Elintarviketurvallisuusviranomainen katsoi, että Xiphinema rivesi (EU:n ulkopuoliset populaatiot) on asianomaisten istutettaviksi tarkoitettujen kasvien kannalta merkityksellinen tuhooja, ja arvioi asiakirja-aineistossa kyseisen tuhoojan osalta kuvatut riskinvähentämistoimenpiteet sekä sen, millä todennäköisyydellä kasvit ovat kyseisestä tuhoojasta vapaita. Xiphinema rivesi (EU:n ulkopuoliset populaatiot) on täytäntöönpanoasetuksen (EU) 2019/2072 liitteessä II vahvistettu unionikaranteenituhooja.

(8) Kyseisten tieteellisten lausuntojen perusteella Turkista peräisin olevien enintään neljän vuoden ikäisten Lonicera x bella-, Lonicera caprifolium-, Lonicera caucasica-, Lonicera etrusca-, Lonicera fragrantissima-, Lonicera hellenica-, Lonicera ligustrina-, Lonicera sempervirens- ja Lonicera tatarica -lajien juurrutettujen, kasvualustassa olevien istutettaviksi tarkoitettujen kasvien sekä Moldovasta peräisin olevien enintään kolmen vuoden ikäisten Malus domestica -lajin paljasjuuristen, lepotilassa olevien, lehdettömien, vartettujen istutettaviksi tarkoitettujen kasvien tuonnista unioniin aiheutuvaa kasvinterveysriskiä pidetään hyväksyttävänä edellyttäen, että täytäntöönpanoasetuksen (EU) 2019/2072 liitteessä VII vahvistettuja erityisiä tuontivaatimuksia noudatetaan.

(9) Sen vuoksi kyseisiä istutettaviksi tarkoitettuja kasveja ei pitäisi enää pitää vakavan riskin kasveina, ja ne olisi poistettava täytäntöönpanoasetuksen (EU) 2018/2019 liitteessä olevasta vakavan riskin kasvien, kasvituotteiden ja muiden tavaroiden luettelosta.

(10) Sen vuoksi täytäntöönpanoasetusta (EU) 2018/2019 olisi muutettava.

(11) Kun otetaan huomioon, että Lonicera japonica on haitallinen vieraslaji, on tarpeen tehdä tarkempi riskinarviointi, jotta voidaan määrittää sen vaikutus unionin luonnon monimuotoisuuteen. Sen vuoksi istutettaviksi tarkoitettujen Lonicera japonica -lajin kasvien tuonti unioniin kaikista kolmansista olisi edelleen kiellettävä, kunnes kyseinen riskinarviointi on tehty.

(12) Terveys- ja kasvinsuojelutoimista tehdystä Maailman kauppajärjestön sopimuksesta (7) johtuvien unionin velvoitteiden noudattamiseksi Turkista peräisin olevien määriteltyihin Lonicera-lajeihin kuuluvien kasvien, lukuun ottamatta Lonicera japonica -lajia, sekä enintään kolmen vuoden ikäisten Moldovasta peräisin olevien Malus domestica -lajin paljasjuuristen, lepotilassa olevien, lehdettömien, vartettujen istutettaviksi tarkoitettujen kasvien tuontia olisi jatkettava mahdollisimman pian. Sen vuoksi tämän asetuksen olisi tultava voimaan kolmantena päivänä sen jälkeen, kun se on julkaistu.

(13) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan täytäntöönpanoasetuksen (EU) 2018/2019 liite tämän asetuksen liitteen mukaisesti.

2 artikla Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 16 päivänä elokuuta 2022. Komission puolesta Puheenjohtaja Ursula VON DER LEYEN

(1) EUVL L 317, 23.11.2016, s. 4.

(2) Komission täytäntöönpanoasetus (EU) 2018/2019, annettu 18 päivänä joulukuuta 2018, väliaikaisen luettelon laatimisesta asetuksen (EU) 2016/2031 42 artiklassa tarkoitetuista vakavan riskin kasveista, kasvituotteista tai muista tavaroista sekä luettelon laatimisesta kyseisen asetuksen 73 artiklassa tarkoitetuista kasveista, joille ei tarvita kasvinterveystodistusta unioniin tuomista varten (EUVL L 323, 19.12.2018, s. 10).

(3) Komission täytäntöönpanoasetus (EU) 2018/2018, annettu 18 päivänä joulukuuta 2018, Euroopan parlamentin ja neuvoston asetuksen (EU) 2016/2031 42 artiklan 1 kohdassa tarkoitettujen vakavan riskin kasvien, kasvituotteiden ja muiden tavaroiden riskinarvioinnin suorittamiseksi noudatettavaa menettelyä koskevista erityisistä säännöistä (EUVL L 323, 19.12.2018, s. 7).

(4) EFSA PLH Panel (kasvien terveyttä käsittelevä EFSAn lautakunta), 2022. Scientific report on the commodity risk assessment of specified species of Lonicera potted plants from Turkey. EFSA Journal 2022;20(1):7014, s. 56, https://doi.org/10.2903/j.efsa.2022.7014

(5) Komission täytäntöönpanoasetus (EU) 2019/2072, annettu 28 päivänä marraskuuta 2019, Euroopan parlamentin ja neuvoston asetuksen (EU) 2016/2031 täytäntöönpanon yhdenmukaisten edellytysten vahvistamisesta kasvintuhoojien vastaisten suojatoimenpiteiden osalta, komission asetuksen (EY) N:o 690/2008 kumoamisesta ja komission täytäntöönpanoasetuksen (EU) 2018/2019 muuttamisesta (EUVL L 319, 10.12.2019, s. 1).

(6) EFSA PLH Panel (kasvien terveyttä käsittelevä EFSAn lautakunta), 2022. Scientific Opinion on the commodity risk assessment of grafted plants of Malus domestica from Moldova. EFSA Journal 2022;20(3):7021, s. 39, https://doi.org/10.2903/j.efsa.2022.7201

(7) Terveys- ja kasvinsuojelutoimia koskeva Maailman kauppajärjestön sopimus (hyväksytty 15. huhtikuuta 1994 ja tullut voimaan 1. tammikuuta 1995), UNTS nide 1867, s. 493 (SPS-sopimus); Maailman kauppajärjestö, https://www.wto.org/english/tratop_e/sps_e/spsagr_e.htm